Girokopter: Slagoffer was bekende liedjieskrywer | Netwerk24
Deur Hanti Otto 11 Februarie 2019 13:47
Die man wat Sondagoggend in ’n fratsongeluk in die Vaal Marina dood is toe hy deur die lem van ’n girokopter getref is, was die bekende liedjieskrywer en musiekvervaardiger Terry Dempsey (77).
Terry Dempsey (77)
Hy was deel van ’n familiegroep wat op ’n pier by die dam gestaan en kyk het hoe ’n familielid se as uit die girokopter gestrooi sou word.
Volgens die nooddienste moes die girokopter egter ’n noodlanding maak en die skroef het Dempsey getref. Hy is op die toneel dood.
Kabelo Ledwaba, woordvoerder van die Burgerlugvaartowerheid (BLO), het gesê die vlieënier en passasier in die girokopter is lig beseer.
Lede van die BLO was reeds Sondag op die toneel om die voorval te ondersoek.
Die brandweer is ook ontbied en hul kapelaan het die familie op die toneel bygestaan.
Die Dempsey-familie sê in ’n verklaring Dempsey was bekend as ’n professionele liedjieskrywer, albumvervaardiger, musikant, bestuurder en kunstenaar.
Hy het in sy loopbaan van meer as 50 jaar ongeveer 40 nasionale en internasionale treffers geskryf van Daydreamer, wat deur David Cassidy gesing is, tot Love is a Beautiful Song wat deur Dave Mills gesing is.
Die toneel waar ’n girokopter Sondagmiddag ’n noodlanding moes doen en die lemme ’n bejaarde man op die dam se oewer se dood veroorsaak het. Foto: Verskaf | Netcare911
Meer oor: Terry Dempsey | Vaal Marina | Fratsongeluk | Sterfgeval | Girokopter